Κοτόπουλο με κολοκύθα στο φούρνο
Αφήνουμε για λίγο κατά μέρος τις κλασικές πατάτες και ψήνουμε μπούτια κοτόπουλου στον φούρνο μαζί με κολοκύθα σε φέτες, σε έναν συνδυασμό νόστιμο και πρωτότυπο.
4 ολόκληρα μπούτια κοτόπουλου (μερίδες), 600 γρ. κολοκύθα καθαρισμένη, κομμένη σε φέτες μήκους 6-7 εκ. και πάχους 1 εκ., 4 κλωναράκια φρέσκο δενδρολίβανο ή 1 κουτ. σούπας ξερό, καλά κοπανισμένο, 2 κουτ. σούπας μουστάρδα απαλή, 1 κοφτή κουτ. σούπας πάπρικα γλυκιά, 4 κουτ. σούπας ελαιόλαδο, αλάτι, φρεσκοτριμμένο πιπέρι
Για το κοτόπουλο με κολοκύθα στο φούρνο ξεκινάμε προθερμαίνοντας τον φούρνο στους 200° C.Πλένουμε καλά τα μπούτια και τα αφήνουμε να  στραγγίξουν τα νερά τους.Σε ένα μπολ ανακατεύουμε τη μουστάρδα με την πάπρικα και προσθέτουμε αλάτι, φρεσκοτριμμένο πιπέρι  και το ελαιόλαδο.Με αυτό το μείγμα αλείφουμε καλά τα μπούτια, τα  τακτοποιούμε σε ένα ταψί το ένα δίπλα στο άλλο και προσθέτουμε τα κλωναράκια  δενδρολίβανου ή πασπαλίζουμε με το ξερό.Βάζουμε τα κομμάτια κολοκύθας στο ταψί δίπλα στο κοτόπουλο και τα αλείφουμε  και αυτά με το μείγμα μουστάρδας που έχει μείνει.Φουρνίζουμε και ψήνουμε για 8-10 λεπτά. Χαμηλώνουμε τη θερμοκρασία στους 175° C για άλλα 30-35 λεπτά, μέχρι να γίνει το κοτόπουλο.Σε περίπτωση που τα μπουτάκια είναι μεγάλα, τότε ίσως χρειαστεί λίγο παραπάνω ψήσιμο.Σερβίρουμε το κοτόπουλο με την κολοκύθα και τη σαλτσούλα που έχει μείνει στο ταψί.
Κολοκύθα,Κοτόπουλο